ഇന്ത്യക്കാരെ ബലമായി തട്ടിക്കൊണ്ടുപോയി: 150ഓളം പേരേ തടഞ്ഞുവച്ച് താലിബാന് കാബൂള്: അഫ്ഗാനിസ്ഥാനിലെ കാബൂള് വിമാനത്താവളത്തിനു സമീപം ഇന്ത്യക്കാരുള്പ്പെടെയുള്ളവരെ താലിബാന്സംഘം തടഞ്ഞുവച്ചിരിക്കുന്നതായി റിപ്പോര്ട്ട്. വിമാനത്താവളത്തിലേക്കെത്തിയ 150ഓളം പേരേയാണ് തടഞ്ഞുവച്ചിരിക്കുന്നതെന്നും ഇതില് ഭൂരിഭാഗവും ഇന്ത്യന് പൗരന്മാരാണെന്നും അഫ്ഗാനിലെ പ്രാദേശിക മാധ്യമങ്ങള് റിപ്പോര്ട്ടു ചെയ്തു. ചിലരെ പിടിച്ചുകൊണ്ടുപോയതായും സൂചനയുണ്ട്. ഇന്ത്യന് വിദേശകാര്യമന്ത്രാലയം ഇക്കാര്യം ഇതുവരെ സ്ഥിരീകരിച്ചിട്ടില്ല. വാര്ത്ത താലിബാന് നിഷേധിച്ചു. വ്യോമസേനയുടെ സി130ജെ വിമാനം കാബൂളില്നിന്ന് 85 ഇന്ത്യക്കാരുമായി കാബൂള് വിമാനത്താവളത്തില്നിന്നു പുറപ്പെട്ട് മണിക്കൂറുകള്ക്കുള്ളിലാണ് ഇന്ത്യക്കാരെ തടഞ്ഞുവച്ചിരിക്കുന്നതായി വാര്ത്ത പുറത്തുവരുന്നത്. വിമാനം തജിക്കിസ്ഥാനിലെ ദുഷാന്ബെയില് സുരക്ഷിതമായി ലാന്ഡ് ചെയ്തിട്ടുണ്ടെന്നും കൂടുതല് രക്ഷാദൗത്യത്തിനായി മറ്റൊരു വിമാനം കാബൂള് വിമാനത്താവളത്തിലുണ്ടെന്നും അധികൃതര് അറിയിച്ചിരുന്നു. വിമാനത്താവളത്തിന് പുറത്ത് 280ഓളം ഇന്ത്യക്കാര് വാഹനങ്ങളില് കുടുങ്ങിക്കിടക്കുന്നതായും റിപ്പോര്ട്ടുണ്ടായിരുന്നു. കാബൂളിലെ വിവിധ ഹോട്ടലുകളില് താമസിച്ചിരുന്ന ഇന്ത്യക്കാരെ ഇന്നലെ രാത്രിയാണ് ഇന്ത്യന് വിദേശകാര്യ മന്ത്രാലയം ബസ്സുകളിലും കാറുകളിലുമായി വിമാനത്താവളത്തിനടുത്ത് എത്തിച്ചത്. കാബൂള് വിമാനത്താവളത്തിന്റെ പൂര്ണ ചുമതല അമേരിക്കന് സൈന്യത്തിനാണ്.